b'\n_START_ARTICLE_\nJuodagalvis garnys\n_START_SECTION_\nI\xc5\xa1vaizda\n_START_PARAGRAPH_\nPilkojo garnio dyd\xc5\xbeio. K\xc5\xabno ilgis 85\xc2\xa0\xe2\x80\x93 92\xc2\xa0cm, atstumas tarp sparnugali\xc5\xb3 150 cm, k\xc5\xabno svoris 710\xe2\x80\x931650 g. Kakta, pakau\xc5\xa1is ir nugarin\xc4\x97 kaklo sritis juodos spalvos. Rainel\xc4\x97 geltona. Plikos odos plotas tarp snapo ir aki\xc5\xb3 geltonas arba \xc5\xbealias. Antsnapis juodas, o posnapis geltonas. Smakras ir gerkl\xc4\x97 balti. Kaklo priekis baltas, i\xc5\xa1margintas juodais ruo\xc5\xbeeliais. Nugara, sparnai ir visa k\xc5\xabno apa\xc4\x8dia pilki. Kaklo ir nugaros pailg\xc4\x97jusios plunksnos juodos. Sparno apatin\xc4\x97 pus\xc4\x97 balta. Kojos juodos.\n_START_SECTION_\nPaplitimas\n_START_PARAGRAPH_\nPaplit\xc4\x99s U\xc5\xbesachario Afrikoje ir Madagaskare. Da\xc5\xbenas.\n_START_SECTION_\nBiologija\n_START_PARAGRAPH_\nBiotopas\xc2\xa0\xe2\x80\x93 raistai, apaug\xc4\x99 nendr\xc4\x97mis ir papirusais, upi\xc5\xb3 ir e\xc5\xbeer\xc5\xb3 pakrant\xc4\x97s, estuarijos ir pievos._NEWLINE_\xc5\xa0iaurini\xc5\xb3 region\xc5\xb3 pauk\xc5\xa1\xc4\x8diai li\xc5\xab\xc4\x8di\xc5\xb3 sezono metu traukia \xc4\xaf Sahel\xc4\xaf ir Sudano\xc2\xa0\xe2\x80\x93 Gvin\xc4\x97jos zon\xc4\x85. Pusiaujo Afrikos ir pietin\xc4\x97s Afrikos pauk\xc5\xa1\xc4\x8diai yra labiau s\xc4\x97sl\xc5\xabs._NEWLINE_Minta sliekais, krabais, voragyviais, smulkiais \xc5\xbeinduoliais (\xc5\xbeiurk\xc4\x97mis, vandeniniais pel\xc4\x97nais, kirstukais ir pel\xc4\x97mis, drie\xc5\xbeais, gyvat\xc4\x97mis, varl\xc4\x97mis, pauk\xc5\xa1\xc4\x8diais ir \xc5\xbeuvimi. li\xc5\xab\xc4\x8di\xc5\xb3 laikotarpiu svarbia maisto raciono dalimi tampa vabzd\xc5\xbeiai. Grobio ie\xc5\xa1ko pavieniai, da\xc5\xbeniausiai, nakt\xc4\xaf._NEWLINE_\xc4\xaeprastai, veisimosi periodas prasideda li\xc5\xab\xc4\x8di\xc5\xb3 sezono metu. Peri \xc5\xa1imt\xc5\xb3 pauk\xc5\xa1\xc4\x8di\xc5\xb3 mi\xc5\xa1riose kolonijose, viename medyje gali b\xc5\xabti vir\xc5\xa1 35 lizd\xc5\xb3 . Lizd\xc4\x85 krauna auk\xc5\xa1tuose med\xc5\xbeiuose (eukaliptuose, babobabuose, akacijose ir palm\xc4\x97se) arba nendrynuose, papirusuose . Lizdui \xc5\xa1akas su lapais renka patinas. Krauna abu partneriai, 15 dien\xc5\xb3. D\xc4\x97tyje 2\xc2\xa0\xe2\x80\x93 6 \xc5\xbealsvai \xc5\xbeydri kiau\xc5\xa1iniai. Inkubacija trunka 25 dienas, peri abu t\xc4\x97vai. I\xc5\xa1sirit\xc4\x99 pauk\xc5\xa1\xc4\x8diukai yra apaug\xc4\x99 pilkais p\xc5\xabkais ir turi kuoduk\xc4\x85. Abu t\xc4\x97vai maitina jauniklius \xc4\xaf lizd\xc4\x85 atrytu maistu ir saugo nuo kaitrios saul\xc4\x97s. 40\xc2\xa0\xe2\x80\x93 50 dien\xc5\xb3 jaunikliai apsiplunksnuoja. 60 dien\xc5\xb3 jaunikliai savaranki\xc5\xa1ki.'